王禹偁
怀贤诗之王枢密
西枢经纬才，慷慨遇真主。
文学中甲科，风云参霸府。
直躬在密勿，未始畏强御。
憑案读古书，箕踞视太祖。
泽欲浸生民，化将还邃古。
拆寺遇武宗，排佛如韩愈。
尽发群苾芻，使之艺禾黍。
兵威遂强盛，人力不耗蠹。
世宗征淮甸，委任当留务。
马前拜侯伯，阶下列椹斧。
叱咤气生风，将校汗如雨。
手筑太平基，胼胝不辍杵。
具瞻人有望，衰运时不与。
修短天难忱，歼夺民何怙。
恩深与小敛，抚椁甚悲沮。
云亡复殄瘁，前哲非虚语。
世岂乏贤良，才难具文武。
历象过羲和，文章敌燕许。
可能随众人，冥寞归尘土。
子孙虽众多，必复事未睹。
谁铭迁客诗，高揭王公墓。